觀孔義甫與謝致仕詩有感
作者：鄭俠
朝代：宋

paragraphs: 人生足清閑，天下第一福。
惜哉聲與利，舉世方逐逐。
君子耀軒裳，小人腴口腹。
霜雪滿頤頷，馳競心更速。
誰如東山後，清風千載續。
仁孝實天成，聰明乃幾燭。
弱冠揖高科，聲華光煜煜。
騏驥駕夷途，千里在舉足。
歲未再周天，官先上應宿。
皇華屢更指，間請分符竹。
端介奉高明，慈仁撫煢獨。
施設妙通神，歡謳道相屬。
一旦遽上章，幡然謝羈束。
古人涖官政，五十曰艾服。
公年未五十，懇請竟從欲。
緬彼伋與軻，進退遺佳躅。
三揖就恩榮，一辭託巖谷。
由公仕以觀，其庶無愧恧。
東臯我田園，負郭予室屋。
兒姪幾百人，圖史逾千軸。
親舊既周旋，閨門更雍穆。
賓来酒一樽，興来棋一局。
吟嘯動煙雲，詩書到僮僕。
寧知地有仙，但見人如玉。
乃覺世間人，爲生何局促。
譬如方汚垢，對之獨薰沐。
孔公當代賢，宜其欽愛酷。
慷慨出長篇，情殷語重複。
日日動歸思，浩浩見林麓。
何意蒙鄙人，幸兹一觀矚。
當筵頓忘味，如聽簫韶曲。
平生粗意氣，自初得書讀。
每見古聖賢，心常自程督。
知身是罪根，每每自鋤斸。
如彼善稼穡，去草茂嘉穀。
深嘉遠世網，有若囚脫梏。
惟兹素艱貧，事與心反覆。
曆官二紀周，一紀投南隩。
歸時異去時，聖主恩霂霂。
方欣到家鄉，足覺愁慮簇。
高堂皓垂白，甘旨不饒沃。
四弟兩背亡，未言他骨肉。
繼又喪一弟，三房等窮蹙。
不數姆與婢，孤孀十有六。
薄業支半年，十飯猶五菽。
蕭然夏秋際，甚者日食粥。
人惟有父子，恩親家室睦。
惟其有君臣，禮義朝廷肅。
二者苟有違，三靈共誅戮。
况兹生聖辰，熙隆遇堯嚳。
艱虞免兵革，少小遊庠塾。
青春被恩擢，名姓粗揚暴。
孰非累聖德，師誨而君牧。
中間更狂妄，天聽常輕凟。
云云不少已，竟致御史鞫。
所負鼎鑊輕，敢意尚收録。
日月忽中天，湛恩俄濯浴。
父子實再逢，君臣亦敦復。
新恩胡爲報，舊過云何贖。
父母教子勤，羽括而礪鏃。
朝夕望乃成，榮顯被親屬。
慈烏於反哺，知以報生鞠。
學術不寸施，猶之玉韞匵。
千載遘明良，不能少負輻。
是生天地間，曾不如草木。
以此望明公，雲中一鴻鵠。